Kommissionens forordning (EF) nr. 1010/2001

af 23. maj 2001

om minimumskvalitetskrav til frugtblandinger i forbindelse med ordningen for produktionsstøtte

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager(1), senest ændret ved forordning (EF) nr. 2699/2000(2), særlig artikel 6, stk. 1, og

ud fra følgende betragtninger:

(1) I artikel 2 i forordning (EF) nr. 2201/96 er der fastsat en støtteordning for producentorganisationer, der leverer ferskner eller pærer med henblik på forarbejdning til de i bilag I til nævnte forordning omhandlede produkter.

(2) Frugtblandinger i sukkerlage og i naturlig frugtsaft blev tilføjet til ovennævnte bilag ved forordning (EF) nr. 2699/2000. Minimumskvalitetskravene til disse produkter bør defineres på grundlag af traditionelle og loyale fremstillingsmåder og med sigte på at undgå fremstilling af produkter, som der ikke er efterspørgsel efter, og som ville forårsage forvridninger på markedet.

(3) De kvalitetskrav, der fastsættes i nærværende forordning, er gennemførelsesforanstaltninger, der supplerer Kommissionens forordning (EØF) nr. 2319/89(3) og (EØF) nr. 2320/89(4), ændret ved forordning (EF) nr. 996/2001(5), om minimumskvalitetskrav til henholdsvis Williams- og Rochapærer og ferskner i sukkerlage og naturlig frugtsaft i forbindelse med produktionsstøtteordningen samt Kommissionens forordning (EF) nr. 449/2001 af 2. marts 2001 om gennemførelsesbestemmelser til Rådets forordning (EF) nr. 2201/96 for så vidt angår støtteordningen for forarbejdede frugter og grøntsager(6).

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Forarbejdede Frugter og Grøntsager -

UDSTEDT FØLGENDE FORORDNING:

Artikel 1

Nærværende forordning fastsætter de minimumskvalitetskrav, som frugtblandinger i sukkerlage og/eller naturlig frugtsaft skal opfylde, i det følgende benævnt "frugtblandinger" som omhandlet i artikel 1, stk. 2, litra c), i forordning (EF) nr. 449/2001.

Artikel 2

Frugtblandingerne opfylder følgende minimumskvalitetskrav:

a) mindsteindholdet af ferskner og pærer er 60 % af blandingens drænede nettovægt

b) fersknerne og pærerne præsenteres som hele frugter, halve frugter, kvarte frugter, i skiver eller terninger som defineret i artikel 3, stk. 2, i forordning (EØF) nr. 2319/89 og 2320/89

c) de minimumskvalitetskrav, der er defineret i artikel 2, artikel 3, stk. 4, 5 og 6, og artikel 4, i forordning (EØF) nr. 2319/89 for Williams- og Rochapærer i sukkerlage og/eller naturlig frugtsaft og (EØF) nr. 2320/89 for ferskner i sukkerlage og/eller naturlig frugtsaft, anvendes på bestanddelene af pærer og ferskner i frugtblandingerne.

Artikel 3

1. Frugtblandingerne optager mindst 90 % af beholderens vandkapacitet.

2. Blandingens drænede nettovægt er i gennemsnit mindst lig med følgende procentdel af beholderens vandkapacitet, udtrykt i g:

>TABELPOSITION>

3. Når frugtblandingerne emballeres i glasbeholdere, nedsættes vandkapaciteten med 20 ml, inden de i stk. 1 og 2 omhandlede procentdele beregnes.

Artikel 4

1. Hver dag og med regelmæssige intervaller i forarbejdningsperioden kontrollerer forarbejdningsvirksomheden, om frugtblandingerne opfylder betingelserne i nærværende forordning. Resultaterne af kontrollen registreres.

2. Hver beholder skal bære et mærke til identifikation af forarbejdningsvirksomheden og fremstillingsdatoen. Denne mærkning, der kan foretages efter en kode, godkendes af myndighederne i den medlemsstat, hvor fremstillingen finder sted. Nævnte myndigheder kan vedtage supplerende bestemmelser om mærkning.

Artikel 5

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. maj 2001.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 29.

(2) EFT L 311 af 12.12.2000, s. 9.

(3) EFT L 220 af 29.7.1989, s. 51.

(4) EFT L 220 af 29.7.1989, s. 54.

(5) EFT L 139 af 23.5.2001, s. 9.

(6) EFT L 64 af 6.3.2001, s. 16.